Vrou (65) op kleinhoewe vermoorArgieffoto Die polisie in Groblershoop in die Noord-Kaap ondersoek ŉ saak van moord nadat die liggaam van ŉ 65-jarige vrou Dinsdag in haar huis op ŉ kleinhoewe aangetref is. Kapt. Jacques September, woordvoerder van die polisie, sê die vrou se liggaam is Dinsdag omstreeks 14:00 in haar huis aangetref. September kon nie bevestig wie op die vrou se liggaam afgekom het en toe die polisie ontbied het nie. “Die vrou was vermoedelik alleen tuis. In dié stadium word daar vermoed dat sy aangerand en verwurg is,” sê hy. Die vrou se selfoon en bankkaarte is glo in die voorval gesteel. September sê niemand is nog in verband met die voorval in hegtenis geneem nie. Hy het bevestig dat ŉ polisieondersoek voortduur. Enigeen met meer inligting oor die voorval word versoek om sers. Willem Titus, die ondersoekbeampte, by 054 833 9320 te kontak.